Τύρα της Δανίας

Η Θύρα (δαν. Thyra af Danmark, 29 Σεπτεμβρίου 1853 - 26 Φεβρουαρίου 1933) του Οίκου των Γκλύξμπουργκ ήταν πριγκίπισσα της Δανίας και μετέπειτα πριγκίπισσα του Αννοβέρου.

 Βιογραφία 

 Τα νεανικά έτη 
Η Θύρα Αμαλία Καρολίνα Καρλόττα Άννα ήταν το πέμπτο παιδί και η τρίτη κόρη του Χριστιανού του Σλέσβιχ-Χόλσταϊν και της Λουίζας, κόρης του Γουλιέλμου της Έσσης-Κάσσελ. Γεννήθηκε στο Κίτρινο Παλάτι στην Κοπεγχάγη.

Δεν ήταν σαφές ότι ο πατέρας της θα γίνει βασιλιάς, αποφασίσθηκε όμως από τις Μεγάλες Δυνάμεις δύο μήνες πριν τη γέννησή της και έπειτα από δέκα έτη διαδέχθηκε τον 2o εξάδελφό του, Φρειδερίκο Ζ΄. Το έτος 1863 είχε και άλλα γεγονότα: στις 10 Μαρτίου η μεγαλύτερη αδελφή της, Αλεξάνδρα, παντρεύτηκε τον Αλβέρτο Εδουάρδο, Πρίγκιπα της Ουαλίας, μέλλοντα βασιλιά του Ηνωμένου Βασιλείου. Στις 30 Μαρτίου, ο δεύτερος αδελφός της έγινε βασιλιάς της Ελλάδας ως Γεώργιος Α΄ και στις 15 Νοεμβρίου ο πατέρας της έγινε βασιλιάς της Δανίας ως Χριστιανός Θ΄. Τρία έτη μετά, στις 28 Οκτωβρίου/9 Νοεμβρίου 1866 η αδελφή της, Δάγμαρ, παντρεύτηκε το Μεγάλο Δούκα Αλέξανδρο Αλεξάνδροβιτς, μέλλοντα Αυτοκράτορα της Ρωσίας.

 Ο γάμος της 
Οι γονείς της, που επιθυμούσαν έναν σπουδαίο γάμο και για την τρίτη τους κόρη, της πρότειναν το χήρο Γουλιέλμο Γ΄ των Κάτω Χωρών· όμως, ήταν 36 έτη μεγαλύτερός της. Η Θύρα, που είχε μαύρα μαλλιά και μπλε μάτια, ευγενής και όμορφη, ερωτεύθηκε στα 18 της τον Βίλεμ Φρίμαν Μάρσερ, υπολοχαγό του ιππικού. Όταν έμεινε έγκυος, ειπώθηκε στον Τύπο ότι είχε ίκτερο, για να αποφευχθεί το σκάνδαλο. Γέννησε το 1871 ένα κορίτσι, τη Μαρία, που υιοθετήθηκε από την οικογένεια του Ράσμους και της Άννε Μαρί Γιέργκενσεν και ονομάστηκε Μαρία Καταρίνα. Ο Μάρσερ, έπειτα από μια αντιπαράθεση με το Βασιλιά, αυτοκτόνησε δύο μήνες μετά τη γέννηση του παιδιού.

Η Θύρα τελικά παντρεύτηκε το 1878 τον Ερνέστο Αύγουστο, Δούκα του Κάμπερλαν στη Βρετανία και διεκδικητή βασιλιά του Αννοβέρου: όταν ο πατέρας του, Γεώργιος Ε΄ του Αννοβέρου, είχε συμμαχήσει με την Αυστρία κατά τον Αυστροπρωσικό πόλεμο του 1866, η Πρωσία εισέβαλε στο Αννόβερο και το προσάρτησε. 

Το 1884 απεβίωσε ο Γουλιέλμος του Μπράουνσβαϊγκ άτεκνος. Ήταν ο τελευταίος του κύριου κλάδου του Οίκου των Γουέλφων και θα τον διαδεχόταν ο Ερνέστος Αύγουστος Β΄, του νεότερου κλάδου των Γουέλφων-Αννοβέρου, αλλά ο Γουλιέλμος Β΄ της Γερμανίας δεν το επέτρεπε. Το ζήτημα λύθηκε με το γάμο του γιου της Θύρας και του Ερνέστου Αυγούστου Β΄, Ερνέστου Αυγούστου Γ΄, με την κόρη του Γουλιέλμου Β΄, Βικτωρία Λουίζα: συμφωνήθηκε να αναλάβει του Δουκάτο του Μπράουνσβαϊγκ, να εγκαταλείψει τον τίτλο του Αννοβέρου και να συμμαχεί με τη Γερμανία. Το νέο ζεύγος εγκαταστάθηκε στο Μπράουνσβαϊγκ.

Ο σύζυγός της απεβίωσε το 1923 και έπειτα από 9 έτη και η Θύρα, σε ηλικία 79 ετών, στο Γκμούντεν της Αυστρίας.

Οικογένεια
Με το σύζυγό της, Ερνέστο Αύγουστο Β΄, τιτουλάριο Βασιλιά του Αννοβέρου και διεκδικητή Δούκα του Μπράουνσβαϊγκ, είχε έξι τέκνα:
 Μαρία Λουίζα (1879 - 1948), παντρεύτηκε το Μαξιμιλιανό της Βάδης.
 Γεώργιος Γουλιέλμος (1880 - 1912).
 Αλεξάνδρα (1882 - 1963), παντρεύτηκε το Φρειδερίκο Φραγκίσκο Δ΄ του Μεκλεμβούργου-Σβερίν.
 Όλγα (1884 - 1958).
 Χριστιανός Φρειδερίκος Γουλιέλμος Γεώργιος Πέτρος Βλαδίμηρος (1885 - 1901), απεβίωσε από περιτονίτιδα.
 Ερνέστος Αύγουστος Γ΄ (1887 - 1953), τιτουλάριος Δούκας του Μεκλεμβούργου, παντρεύτηκε τη Βικτωρία Λουίζα της Πρωσίας, κόρη του Γουλιέλμου Β΄ της Γερμανίας. Απέκτησαν μεταξύ άλλων τη:
 Φρειδερίκη, Βασίλισσα της Ελλάδας (1917 - 1981).

Πρόγονοι

Πηγές
Bramsen, Bo. Huset Glücksborg i 150 år, 1825 6. juli-1975. Copenhagen: Forum, 1975
Genealogy of the Royal Family of Denmark at the Wayback Machine (archived October 28, 2009) at www.geocities.com
DIS-Forum:: AneEfterlysning:: Prinsesse Thyras uægte barn at www.dis-danmark.dk
Πινακοθήκη

Κατηγορία:Οίκος του Γκλύξμπουργκ
Κατηγορία:Πριγκίπισσες του Σλέσβιχ-Χόλσταϊν-Σόντερμπουργκ-Γκλύξμπουργκ
Κατηγορία:Πριγκίπισσες της Δανίας
Κατηγορία:Βρετανίδες πριγκίπισσες
Κατηγορία:Βρετανίδες δούκισσες
Κατηγορία:Διάδοχοι του Ανόβερου
Κατηγορία:Πριγκίπισσες της Γερμανίας
Κατηγορία:Πριγκίπισσες του Ανόβερου